Grønne kreditter gnaver i Teslas overskud

Elon Musk har netop præsenteret det seneste kvartalsregnskab fra Tesla og det kaldes af flere medier for ‘sløjt’. Omsætningen er nemlig faldet med 10 procent i forhold til forrige kvartal. Samtidig er overskuddet barberet med hele 31 procent i samme periode.

Selv om corona og krigen i Ukraine har gjort sit, er det dog ikke bilforretningen, der går skidt. Tesla producerede godt nok 15 procent færre biler i andet kvartal i forhold til årets første kvartal. Men den procentvis største bid af overskuddet er taget af de såkaldt grønne kreditter.

Hvor Tesla tjente 679 millioner dollars på salg af grøne kreditter i årets første kvartal, har de kun solgt for 344 millioner dollars i andet kvartal. Altså knapt en halvering og en mistet indtjening på det, der svarer til 2,6 milliarder kroner.

Tesla sælger de grønne kreditter til andre bilproducenter, der ikke laver nok “rene” køretøjer til at opfylde regulatoriske krav i EU og USA. Det har givet Tesla en fin “bi-indtægt”. Men efterhånden som konkurrenterne får egne elbiler på vejene, er det ikke en indtægt Musk og kompagni kan regne med.

Så mange biler producerer Tesla i kvartalet (kilde: Tesla).

Har solgt bitcoin for 7 milliarder kroner

Regnskabet viser også, at Musk har solgt godt ud af selskabets bitcon-beholdning. Tre fjerdedele, svarende til 936 millioner dollars (7 milliarder kroner), er blevet afhændet siden april.

Under et investormøde i forbindelse med regnskabsfremlæggelsen fortalte Musk, at frasalget af bitcoin sker for “at styrke selskabets likviditet givet covid-relaterede nedlukninger i Kina”.

Herunder er nøgletallene fra det seneste kvartalsregnskab. Alle tal er i millioner dollars, dog ikke mængden af biler. Hele regnskabet kan læses her (PDF).

| Q2 2022 | Q1 2022 | Forskel
Omsætning | 16.934 | 18.756 | -9,71 %
Overskud | 2.620 | 3.736 | -29.87 %
Biler produceret | 258.580 | 305.407 | -15.33 %

Grønne kreditter gnaver i Teslas overskud